महंगाई की 'गुगली' पर बोल्ड हुए धोनी  
महंगाई से प्रत्येक भारतीय त्रस्त है, लेकिन क्रिकेट टीम के कप्तान महेंद्र सिंह धोनी भी आम वस्तुओं की आसमान छूती कीमतों पर सवाल से बोल्ड हो गए।
लगातार बढ़ती महंगाई से प्रत्येक भारतीय त्रस्त है, लेकिन बुधवार को क्रिकेट टीम के कप्तान महेंद्र सिंह धोनी भी आम वस्तुओं की आसमान छूती कीमतों पर पूछे गये सवाल पर बोल्ड हो गए। धोनी जब यहां प्रचार कार्यक्रम के दौरान संवाददाताओं से मुखातिब थे, तब एक महिला पत्रकार ने उनसे पूछा कि क्या देश में बढ़ती महंगाई के कारण वह भी प्रभावित हैं।  धोनी सवाल सुनकर कुछ सकपका गए और उन्होंने इसे दोहराने के लिये कहा। सवाल अच्छी तरह समझने पर वह मुस्करा दिए। उन्होंने कहा, यह तो मेरे लिए गुगली है। अभी तक तो हमसे टीम के प्रदर्शन और दबाव पर सवाल किए जाते थे, लेकिन आगे से हमें इन सवालों के जवाब भी सोचकर आने होंगे। भारतीय कप्तान ने कहा, अभी तो हमारा पूरा ध्यान विश्व कप पर है। इसके (महंगाई) बारे में बाद में सोचेंगे।